钦定古今图书集成/明伦汇编/氏族典/第155卷 > 《廖用贤尚友录》 > 樊毅
## 钦定古今图书集成/明伦汇编/氏族典/第155卷 > 《廖用贤尚友录》 > 樊毅

按《陈书樊毅传》，“毅字智烈，南阳湖阳人也。祖方兴，梁
散骑常侍、仁威将军、司州刺史、鱼复县侯。父文炽，梁
散骑常侍、信武将军、益州刺史、新蔡县侯。毅累叶将
门，少习武善射。侯景之乱，毅率部曲随叔父文皎援
台，文皎于青溪战殁，毅将宗族子弟赴江陵，仍隶王
僧辩讨河东王萧誉。以功除假节、威戎将军、右中郎”
将，代兄俊为梁兴太守，领三州游军，随宜丰侯萧循
讨陆纳。以功授持节、通直散骑常侍、贞威将军，封夷
道县伯。寻除天门太守，进爵为侯。及西魏围江陵，毅
率兵赴援。会江陵陷，为岳阳王所执，久之，遁归。高祖
受禅，毅与弟猛举兵应王琳，琳败奔齐。太尉侯瑱遣
使招毅，毅率子弟部曲还朝。天嘉二年，授通直散骑
常侍，迁武州刺史。太建初，转丰州刺史，封高昌县侯，
入为左卫将军。五年，众军北伐，毅率众攻广陵楚子
城，拔之。七年，进克潼州、下邳、高栅等六城。及吕梁丧
师，诏以毅为大都督，进号平北将军，寻迁中领军。十
一年，周将梁士彦将兵围寿阳，诏以毅为都督北讨
前军事，寻授镇西将军、都督荆郢巴武四州水陆诸
军事。十二年，进督《沔汉》诸军事，以公事免。十三年，征
授中护军，寻迁护军将军、荆州刺史。后主即位，进号
征西将军，改封逍遥郡公。入为侍中、护军将军。及京
城陷，随例入关，顷之卒。